text: Otte-årig dreng dræbt under skolebus
  08 januar 2016 kl. 14.08
  Otte-årig dreng kørt over af skolebus og dræbt.
  En otte-årig dreng er kørt over og  dræbt under en skolebus på Kirkebakken i Bredballe, Vejle.
  Ulykken skete kl. 14.12 fredag. 
  Indsatsleder Flemming Lau fra Sydøstjyllands Politi siger til TV SYD, at ulykken sker, da bussen kommer kørende ned ad Kirkebakken og foretager et højresving ind ad vejen til hallen, som ligger der. I det øjeblik kommer en dreng løbende på fortovet, falder  og glider ind under den svingende bus:
  Det opdager chaufføren ikke i første omgang. Han kører ned for at vende bussen og da han kører tilbage ligger drengen og er kørt over.  
  De 24 børn i skolebussen og mange af deres forældre var fredag eftermiddag samlet inde på skolen for at modtage krisehjælp. Chaufføren blev kørt på sygehuset til behandling for chok.
  Nu forestår bilinspektørens arbejde med at fastslå det præcise forløb for ulykken. Der ventes at gå fjorten dage, før det foreligger. Det oplyser Sydøstjyllands Politi til TV SYD.
  
  